SAUK-4 mag ondanks hofbevel nog nie terug werk toe | Maroela Media
Die vier joernaliste wat deur die SAUK afgedank is en wie se afdanking Dinsdag deur die arbeidshof in Johannesburg opgehef is, kan nog nie terugkeer werk toe nie.
Dit kom nadat die SAUK te kenne gegee het dat hy teen die arbeidshof se uitspraak wil appelleer. Die openbare uitsaaier het in 'n brief aan die vakbond Solidariteit se regsverteenwoordigers gesê die joernaliste mag om dié rede nie terugkeer werk toe nie hangende die uitkoms van die appèl.
Dr. Dirk Hermann, bestuurshoof van Solidariteit, het intussen gesê die vakbond is teleurgesteld in die SAUK se volgehoue pogings om hul "onwettige aksies" voort te sit. "Hulle wys 'n gebrek aan morele integriteit." Volgens Herman sal die vakbond vandag met verdere regsaksies begin om die vier joernaliste terug te kry by die werk.
Die arbeidshof het die SAUK Dinsdag beveel om die joernaliste toe te laat om met onmiddellike inwerkingtreding terug te keer werk toe en hul take en verantwoordelikhede normaalweg te hervat. Die uitsaaier word ook verbied om enige verdere dissiplinêre stappe teen die vier joernaliste in te stel.
Hoewel die ander vier joernaliste, Busisiwe Ntuli, Lukhanyo Calata, Vuyo Mvoko en Thandeka Gqubule, deur hul eie vakbonde en regspanne verteenwoordig word, sal die uitspraak vermoedelik ook hul afdankings beïnvloed.
Krige, Venter, Steenkamp en Pillay het mekaar omhels ná die hof se uitspraak.
Maroela Media het vroeër berig die arbeidshof het die SAUK Dinsdag beveel om die vier joernaliste se afdankings op te hef. "Dit is groot vir ons. Baie dankie vir almal en diegene binne en buite die SAUK. Ons kan nie weg om terug te keer werk toe nie," het Pillay tydens 'n mediakonferensie, wat deur die vakbond gereël is, gesê.
Krige het gesê die laaste keer wat hy by die werk was, by die SAUK in Aucklandpark, het die voormalige waarnemende uitvoerende hoof, Jimi Matthews, vir hom gesê "dit is koud buite die SAUK". "Jimi was verkeerd. Ons het ongelooflike ondersteuning van almal gekry – binne en buite die SAUK. Ons is dankbaar vir die ondersteuning en ons families," het hy gesê.
Solidariteit slaan vir Hlaudi & kie waar dit saak maak. Hulle persoonlike sakke.
Ek probeer die regte ding doen en betaal my TV lisensie maar dis nou tyd om SABC te boikot. #NONEWSNOTVLICENCEPAYMENTS
raak ontslae van daai Hlaudi, die probleem le by hom by niemand anders nie, hy dink hy is baas maar eintlik is hy klaas, hy is n baie swak bestuurder dink ek. Laat hy verantwoordelik gehou word vir al die onkostes in sy eie hoedanigheid
Aitog, ons lagwekkende regstelsel.
Weereems dink party instansies hulle is hoer as diehof. Maar wat ek die meeste van hou is dat die hof nou n paar indiviue persoonlik aanspreeklik hou vir kostes. Ek "like" dit kwaai baie.
Hoera vir Solidariteit se oorwinning en TONG-UITSTEEK PE-WE vir SABC! Hierdie land is nog lank nie Zimbabwe nie-'n hele paar grootbekke gaan nog bloedneus kry!